കുത്തിവയ്പ് എടുക്കാത്ത മിക്ക അമേരിക്കക്കാരും വാക്സിനെ കോവിഡിനെക്കാള് വലിയ അപകടമായി കാണുന്നു: സര്വേ പറയുന്നത് ഇങ്ങനെ കുത്തിവയ്പ് എടുക്കാത്ത മിക്ക അമേരിക്കന് മുതിര്ന്നവരും കോവിഡ് 19 വാക്സിനുകള് ഫലപ്രദമാണെന്ന് വിശ്വസിക്കുന്നില്ല. കൂടാതെ വാക്സിനുകള് വൈറസിനെക്കാള് വലിയ ആരോഗ്യ അപകടസാധ്യതയായി കാണുന്നുവെന്ന് ഒരു പുതിയ സര്വേ വെളിപ്പെടുത്തി. കുത്തിവയ്പ് എടുത്ത മുതിര്ന്നവരില് ഭൂരിഭാഗവും 88 ശതമാനം വൈറസ് ബാധിക്കുന്നത് വാക്സിനേക്കാള് അവരുടെ ആരോഗ്യത്തിന് വലിയ അപകടമാണെന്ന് പറയുമ്ബോള് കുത്തിവയ്പ് എടുക്കാത്ത മുതിര്ന്നവരില് ഒരു ചെറിയ ഭൂരിപക്ഷം 53 ശതമാനം വിശ്വസിക്കുന്നത് വാക്സിന് അവരുടെ ആരോഗ്യത്തിന് കോവിഡ് 19 നെക്കാള് വലിയ അപകടമാണെന്നാണ്. വാക്സിന് എടുക്കാത്തവരില് 57 ശമതാനം പറയുന്നത് കോവിഡ് അത്ര വലിയ പ്രശ്നമൊന്നുമല്ലെന്നാണ്. കാര്യങ്ങളെ വെറുതെ ഊതിപ്പെരുപ്പിക്കുകയാണെന്നാണ് ഇവരുടെ പക്ഷം. എന്നാല് വാക്സിന് എടുത്തവരില് നാലില് മൂന്നും ഇതിനോടു വിയോജിക്കുന്നു. വൈറസ് ഉണ്ടാക്കുന്ന ആരോഗ്യപ്രശ്നങ്ങളെക്കുറിച്ചുള്ള വാര്ത്തകള് പൊതുവേ ശരിയാണെന്നാണ് ഇവര് പറയുന്നത്. വാക്സിന് എടുത്തവരിലും എടുക്കാത്തവരിലും കോവിഡിനെക്കുറിച്ചുള്ള ബോധ്യങ്ങള് തീര്ത്തും വിരുദ്ധമാണെന്നാണ് സര്വേയില് വ്യക്തമായതെന്ന് കൈസര് ഫാമിലി ഫൗണ്ടേഷന് പറയുന്നു.